དེ་ཡང་ཁ་ཅིག་གིས།འདི་ལྟར་བསྒྱུར་དུ་ཆུགས་ཀྱང་དེས་ནུས་པ་ག་འདྲ་ཞིག་ཆོད་ཡོང་སྙམ་ན།དུས་རབས་གསར་བར་བསྐྱོད་པ་ནས་བཟུང་ཡིག་ཚད་མཐོ་དམན་གང་ཡིན་ཡང་མི་རྣམས་ཀྱི་འཚོ་བ་གློག་བརྙན་འཕྲིན་རྩིས་འཕྲུལ་སོགས་དང་ཁ་འབྲལ་ཐབས་མེད་པར་གྱུར་ཡོད་ཅིང་།དེའི་ནང་ནས་ཀྱང་དུས་རབས་གསར་བའི་ན་གཞོན་རྣམས་གོང་གི་གློག་ཆས་དེ་དག་གི་འཛད་སྤྱོད་མཁན་དང་པོ་དང་གདོང་ལེན་པའི་གྲས་སུ་ཚུད་ཡོད།མི་རབས་གོང་མ་གོང་མའི་རིང་ལ་འགྲིམ་འགྲུལ་དང་ཚན་རྩལ་སོགས་ཅི་བས་དམན་པར་བརྟེན།མདོ་དབུས་ཁམས་གསུམ་ཡང་བར་ཐག་གིས་ཆོད་པ་ཞིག་ཏུ་བརྩི་ལ།དེ་ལྟར་ཡིན་ཡང་།ཡིན་པའི་དབང་གིས་བསམ་སྤྱོད་གཉིས་ཆ་ནས་ཁྱད་པར་བྱུང་བ་ཡིན་མོད།ད་ལྟའི་དུས་འདི་ལ་གོང་གི་འགལ་རྐྱེན་དེ་དག་ཀྱང་ཡལ་ཏེ།གློག་ལམ་སྨྱན་བྱེད་སོགས་དེང་གི་འཕྲུལ་ཆས་ཀྱི་མཐུན་རྐྱེན་འཛོམས་པར་བརྟེན།ཡུལ་ལུང་ཕན་ཚུན་ལ་རྒྱུས་ལོན་དང་ཆིག་སྒྲིལ་ཡོང་རྒྱུ་དང་།དེ་ལས་འགངས་ཆེ་བའི་སྤྱི་སྐད་ཆགས་རྒྱུར་དཀའ་ཁག་ཆེན་པོ་མེད་པར་བསམ།